Pelageja Kotšina

Pelageja Jakovlevna Kotšina (vene keeles Пелагея Яковлевна Кочина; neiupõlvenimi Polubarinova, vene keeles Полубaринова; kasutanud ka nimekuju Polubarinova-Kotšina; 13. mai (vkj 1. mai) 1899 Astrahan – 3. juuli 1999 Moskva) oli vene hüdromehaanik.
Pelageja Kotšinal on teedrajavaid uurimusi pideva keskkonna mehaanika, hüdrodünaamika ja filtratsiooniteooria alal. Ta oli tunnustatud filtratsiooniteooria koolkonna juht Nõukogude Liidus ja kuulus NSV Liidu Teaduste Akadeemia (1991. aastast Venemaa Teaduste Akadeemia) liikmeskonda.
Akadeemik Kotšina oli väga suure loomepotentsiaaliga, mis ei raugenud ka viimasel elukümnendil: viimase kümne aastaga ilmus tal 16 teadustrükist, sealhulgas neli monograafiat. Pelageja Kotšina elas saja-aastaseks. Ta maeti Novodevitšje kalmistule Moskvas.

Haridustee ja karjäär

Pelageja Kotšina lõpetas 1921. aastal Petrogradi ülikooli füüsika-matemaatikateaduskonna ja asus tööle Geofüüsika peaobservatooriumisse Petrogradis. Ühtlasi töötas ta õppejõuna Petrogradi teedeinseneride instituudi õhuteede teaduskonnas, mis mõne aja pärast viidi tervikuna üle Tsiviilõhulaevastiku inseneride instituuti.
1930. aastatel hakati Nõukogude Liidus andma teadlastele ja õppejõududele kutsenimetusi ja teaduskraade. Teadustööde hulk ja 10-aastane õppejõustaaž osutus piisavaks, et VAK (NSV Liidu Kõrgem Atestesteerimiskomisjon) andis 1933. aastal Kotšinale matemaatikaprofessori kutse.
Aastatel 1934–1939 töötas Kotšina NSV Liidu TA Matemaatika Instituudis Moskvas, kus lahendas hüdrodünaamika matemaatilisi probleeme. Siin kaitses ta ka 1940. aastal füüsika-matemaatikadoktori kraadi, käsitledes oma väitekirjas filtratsiooniteooriaga seotud matemaatilisi probleeme. Aastail 1939–1959 töötas Kotšina NSV Liidu TA Mehaanikainstituudis Moskvas.
1958. aastal kutsus akadeemik Mihhail Lavrentjev Kotšina Novosibirskisse, kus parasjagu rajati NSV Liidu Teaduste Akadeemia Siberi osakonda. Kotšina nõustus ja nii sai temast 1959. aastal TA Siberi osakonna hüdrodünaamika instituudi rakendushüdromehaanika osakonna juhataja. Ühtlasi juhatas ta enda rajatud filtratsiooniuuringute laborit (kuni 1970) ja aastail 1962–1966 Novosibirski Riikliku Ülikooli teoreetilise mehaanika kateedrit.
Aastast 1970 töötas Kotšina uuesti Moskvas. Ta juhatas NSV Liidu TA Mehaanikaprobleemide Instituudis mehaanika matemaaliste meetodite osakonda (1970–1987). Seejärel kuni elu lõpuni töötas Pelageja Kotšina instituudi direktsiooni juures nõunikuna.

Teadustöö

Pelageja Kotšina esimesed teadustööd sündisid Aleksandr Fridmani juhendamisel ja olid dünaamilise meteoroloogia alalt.
Doktoriväitekirjast (1940) kasvas välja monograafia "Некоторые задачи плоского движения грунтовых вод" (avaldati 1942). Selle eest määrati talle 1946. aastal Stalini preemia. 1940. aastate teisest poolest peetakse teda nõukogude maa-aluse hüdrodünaamika koolkonna liidriks.
1952. aastal ilmus tema sulest alustrajav monograafia "Теория движения грунтовых вод" ("Põhjavee liikumise teooria"), mis käsitles matemaatiliste mudelite kasutamist põhjavee liikumise uurimises. Seda teooriat nimetatakse ka filtratsiooniteooriaks. Vene keele ära õppinud USA hüdrogeoloog Roger J. M. De Wiest tõlkis tema raamatu inglise keelde ja see avaldati Ameerika Ühendriikides 1962. aastal. Monograafia teises, täiendatud väljaandes 1977. aastal, lisas Kotšina filtratsiooniuurimuste uusimad tulemused.
Vahepeal (1969. aastal) ilmus Kotšina monograafia "Математические методы в вопросах орошения", mis käsitles niisutusprobleemide matemaatilisi meetodeid ja peegeldas tema juhitud laboratooriumi mitmekülgset teadustegevust.
Kotšina teadustöödes on leidnud kajastamist ka loodete teooria, melioratsiooni, hüdrotehnilise ehituse, veemajanduse ja naftatööstuse valdkondi puudutavad probleemid.
Pelageja Kotšina oli ka teadusloolane. Ta kirjutas kolme väljapaistva matemaatiku – Sofia Kovalevskaja, Karl Theodor Wilhelm Weierstraßi ja Magnus Gustaf Mittag-Leffleri – teaduslikud biograafiad.
1989. aastal andis kirjastus Nauka välja Kotšina ja kahe kaasautori kirjutatud Aleksandr Fridmani teadustegevusele pühendatud monograafia "Космология, гидродинамика, турбулентность: А.А.Фридман и развитие его научного наследия".
Kui 1960. aastatel esitati Salehardi piirkonda Alam-Obi hüdroelektrijaama ehitamise kava, vastustas Kotšina seda ökoloogilistel kaalutlustel. Tema ja teiste jõupingutused sundisid direktiivorganeid sellest projektist loobuma.

Isiklikku

Pelageja Kotšina abiellus 1925. aastal Nikolai Kotšiniga, hilisema dünaamilise meteoroloogia alusepanijaga Nõukogude Liidus (surnud 1944).